Marguerite, fille de Roy de France, contesse de Flandres, d’Artois et de Bourgoigne, palatine et dame de Salins, façons savoir à touz que combien que les habitans de Menay aient estez de touz temps, soient et doient estre du guait et garde de nostre bourg d’Arbois et non d’aillours, nyant moins noz gens et officiers les ont de fait [F° xxij, v°] contraint et vueillent contraindre à aler gaitier en nostre chestel de la Chestellanne, dont il ont estez et sunt moul greuel et demagiez en corps et en biens, maismement comme li dit chestel de la Chestellanne soit si haul et en luf si greuable que, quant les bones gens du dit Menay y sont ausseoir venuz de lour labour faire le gait, yl sunt si trauailliez de la poine qui ont recehuz pour jour et du traual de monter la montaigne du dit chestel qui est moult haul, que bonement il ne puent entendre au dit guait faire, mais couient, et nature le requier, qu’il dorment, dont grant perilz et inconvéniens s’en pourroit ensuir à nous et à nostre dit chestel, et ont estez morts plusours des diz de Mennay pour ceste cause. Pour quoy nous volons à ce pourveoir, considérez les chouses dessus dictes, sur lesquelles nous sumes soffisament enformée per les gens de nostre conseil estant en Bourgoigne, et plusours autres causes qui à ce nous meuuent, per déliberacion de nostre consoil, et auxi per my la some de cent frans d’or, laquelle nous hauons ehue et recehue comptant et mise per deuers nous des dit habitans d’Arbois et de Mennay, auons ostez et de nostre certeinne science et grâce espicial ostons, pour nous, nos hoirs et successours, perpétuelment à touz jour mais, les diz habitans de Mennay du gayt et garde de nostre dit chestel de la Chestelleinne, et les auons remis et remectons au gayt et garde de nostre dit bourg d’Arbois per la menière que estre y soloient. Et d’abondant grâce volons que per ceste [F° xxiij, r°] nostre présente rémission et ordenance ne soient anullées ou rompues certainnes lectres, acors et conuenances qui jà furent faictes entre les diz habitans d’Arbois et de Mennay, mais soient et demorent en lour force et valour. Si donnons en mandement à touz nos justiciers, officiers et subgiez présent et auenir ou à lours luetenans et à chescuns d’eulx, si comme à luy appertendra, que de nostre présente grâce et des chouses dessus dictes facent et laissent joïr et vser pasiblement à touz jour mais les diz d’Arbois et de Mennay, sen aucuns empaichement ou contredit. En tesmonaige de ce nous auons fait mectre nostre seel en ces présentes. Donné à Troyes le xiije jour de juing, l’an de grace mil troit cent seixante et quartoze. Et sont aussi singniés per ma dame en son consoil où estoient li soignour de Montferrant, messire Humbert de la Platière, maistres Jehans Biset et Jehans Blarie, P. Christioin.